Likumprojekts

**Grozījumi Paziņošanas likumā**

Izdarīt [Paziņošanas likumā](http://likumi.lv/ta/id/212499-pazinosanas-likums) (Latvijas Vēstnesis, 2010, 102. nr.; 2012, 100. nr.) šādus grozījumus:

1. Izteikt 5. panta ceturto daļu šādā redakcijā:

"(4) Ja adresāts ir pilngadīga fiziska persona, pār kuru nodibināta aizgādnība, dokumentu paziņo personai un tās aizgādnim. Ja minētās personas un aizgādņa intereses ir savstarpēji atšķirīgas, dokumentu paziņo arī bāriņtiesai. Paziņošana nav spēkā, ja dokuments paziņots tikai attiecīgajai pilngadīgajai fiziskajai personai, pār kuru nodibināta aizgādnība."

2.  8. pantā:

aizstāt trešajā daļā vārdus "nodošanas pastā" ar vārdiem "nodošanas pasta pakalpojumu sniegšanas vietā";

ceturtajā daļā:

aizstāt vārdus "no pasta tiek" ar vārdiem "no pasta komersanta tiek";

aizstāt vārdus "nodošanas pastā" ar vārdiem "nodošanas pasta pakalpojumu sniegšanas vietā".

3. Izteikt 10. pantu šādā redakcijā:

"**10. pants. Dokumenta paziņošana uz Eiropas Savienības dalībvalstīm un citām valstīm**

(1) Dokumentu paziņo uz Eiropas Savienības dalībvalstīm un citām valstīm:

1) iestādei vēršoties kompetentā iestādē normatīvajos aktos par starptautisko sadarbību noteiktajā kārtībā;

2) ierakstītā pasta sūtījumā ar paziņojumu par sūtījuma izsniegšanu;

3) izmantojot elektroniskos sakarus atbilstoši šā likuma 9. pantam.

(2) Ja dokuments nosūtīts atbilstoši šā panta pirmās daļas 2. punktam, tā paziņošanu apliecina adresāta parakstīts paziņojums par sūtījuma izsniegšanu. Ja adresāta parakstīts paziņojums par sūtījuma izsniegšanu nav saņemts un nav saņemta arī informācija par to, ka sūtījumu nodot adresātam nav iespējams, uzskatāms, ka dokuments adresātam paziņots:

1) Eiropas Savienības dalībvalstī – septītajā darba dienā pēc dokumenta nodošanas pasta pakalpojumu sniegšanas vietā;

2) citā valstī – trīs nedēļas pēc dokumenta nodošanas pasta pakalpojumu sniegšanas vietā."

4.  11. pantā:

izteikt otro daļu šādā redakcijā:

"(2) Iestāde dokumentu publiski paziņo ar publikāciju oficiālajā izdevumā "Latvijas Vēstnesis". Lietderības apsvērumu dēļ papildus publikācijai oficiālajā izdevumā "Latvijas Vēstnesis" iestāde var dokumentu paziņot arī citos veidos. Pašvaldība dokumentu var paziņot ar publikāciju vietējā plašsaziņas līdzeklī un izliekot paziņojumu pašvaldības telpās.";

aizstāt ceturtajā daļā vārdu "laikrakstā" ar vārdu "izdevumā".

Tieslietu ministrs

Dzintars Rasnačs